Žan Kranjec je pred Saalbachom le enkrat stal na stopničkah. Lani je bil tretji v Alti Badii. V svetovnem pokalu je prvič nastopil na veleslalomu v Kranjski Gori, 5. marca 2011, po sedmih letih, devetih mesecih in 13 dneh pa je le dočakal tudi krstno zmago. Foto: Reuters

26-letni smučar iz Bukovice pri Vodicah je izvrstno opravil že s prvo vožnjo, ko je bil četrti. Za vodilnim Matssom Olssonom je zaostal za 52 stotink. Pred njim sta bila še Manuel Feller in Loic Meillard. Tik za njim Marcel Hirscher, ki tokrat ni našel pravega oprijema.

Finale se mu tokrat ni sfižil

V finalu je Kranjec na izjemno zahtevni, načeti in dolgi progi dodal še nekaj več, tisto kar mu je zmanjkalo na prejšnjih tekmah, ko se je spogledoval s stopničkami, a je v drugo vselej krepko pokvaril uvrstitev. V cilj je prišel pol sekunde pred tekmeci in na dlani je bilo, da ga bo težko spraviti z vrha.

In ga tudi niso. Potrebno je bilo sicer malce sreče, ki pa na koncu vedno nagradi junake.

Zadnji štirje nastopi v Saalbachu

Meillard grozil, vodilna odstopila

Meillard je kljub boljšim vmesnim časom, še na zadnjem je imel 45 stotink prednosti, za njim zaostal za 19 stotink. Nevarni Feller je odstopil. Ko je v zgornjem delu napako napravil še Olsson, je bilo na dlani, da ima Slovenija novega zmagovalca.

Zdravljica za zmago Žana Kranjca

Na kolena spravil Hirscherja

Ob tem se mu je uresničila še ena želja oziroma napoved - da bo premagal Marcela Hirscherja. Kar se je še v nedeljo v Alti Badii zdelo nemogoče, se je tri dni pozneje uresničilo. Avstrijec, ki je imel v nedeljo pred tekmeci dve sekundi in pol prednosti, je v prvem teku zaostal za 71 stotink. Tudi v drugo mu ni šlo nič bolje in tekmo je končal na sedmem mestu. Hirscher je dobil sedem od zadnjih osmih tekem v tej disciplini.

Prva vožnja Žana Kranjca

Kranjec kot Boris Strel leta 1982

To je šele druga slovenska moška zmaga v tej disciplini. Daljnega leta 1982 je v Cortini d'Ampezzo slavil pokojni Boris Strel. Skupno gre za 83. zmago Slovencev v svetovnem pokalu, 25. moško.

Na isti dan slavila tudi Pretnarjeva in Vrhovnik

Ni pa prva dvojna slovenska zmaga v svetovnem pokalu na isti dan. 20. februarja 2000 sta na najvišjo stopniško v slalomu stopila Špela Pretnar v Areju in Matjaž Vrhovnik v Adelbodnu.

Svetova v Saalbachu zmagala, ko se Kranjec še ni rodil

V zgodovini je Saalbach že bil prizorišče slovenskega zmagoslavja. 23. marca 1988 je tam slavila Mateja Svet na ženski veleslalomski preizkušnji. Kranjec se je rodil novembra 1992.

Končni vrstni red: 1. Ž. KRANJEC SLO 2:50,08 2. L. MEILLARD ŠVI +0,19 3. M. FAIVRE FRA 0,50 4. S. LUITZ NEM 0,58 5. T. FANARA FRA 0,72 6. M. HIRSCHER AVT 0,77 7. A. PINTURAULT FRA 0,83 8. H. KRISTOFFERSEN NOR 0,88 9. L. DE ALIPRANDINI ITA 1,48 10. L. NESTVOLD-HAUGEN NOR 1,86 11. M. MÖLGG ITA 2,39 12. G. CAVIEZEL ŠVI 2,43 Odstop v drugi vožnji: Feller (2.), Olsson (1.)

Prva vožnja: 1. M. OLSSON ŠVE 1:20,76 2. M. FELLER AVT +0,03 3. L. MEILLARD ŠVI 0,30 4. Ž. KRANJEC SLO 0,52 5. M. HIRSCHER AVT 0,71 6. H. KRISTOFFERSEN NOR 0,89 7. S. LUITZ NEM 1,07 8. M. FAIVRE FRA 1,42 9. T. FORD ZDA 1,90 10. A. PINTURAULT FRA 1,91 11. T. FANARA FRA 2,00 12. L. DE ALIPRANDINI ITA 2,09 13. M. MÖLGG ITA 2,13 14. R. TONETTI ITA 2,35 15. L.-K. NEST.HAUGEN NOR 2,40 Odstop: Hrobat

Veleslalom (5/9): 1. M. HIRSCHER AVT 420 2. A. PINTURAULT FRA 224 3. H. KRISTOFFERSEN NOR 212 4. L. MEILLARD ŠVI 211 5. S. LUITZ NEM 207 6. M. OLSSON ŠVE 190 7. Ž. KRANJEC SLO 165 8. M. FAIVRE FRA 160 9. T. FANARA FRA 154 10. T. FORD ZDA 134

Skupno (12/41): 1. M. HIRSCHER AVT 520 2. M. FRANZ AVT 341 3. A. L. SVINDAL NOR 333 4. A. A. KILDE NOR 303 5. H. KRISTOFFERSEN NOR 292 6. M. CAVIEZEL ŠVI 283 7. B. FEUZ ŠVI 253 8. K. JANSRUD NOR 250 9. V. KRIECHMAYR AVT 250 10. A. PINTURAULT FRA 239 ... 17. Ž. KRANJEC SLO 165 45. K. KOSI SLO 58 60. M. ČATER SLO 31 66. B. KLINE SLO 25 87. Š. HADALIN SLO 13 94. M. HROBAT SLO 11



